Udtalelse om Kommissionens forslag til Rådets forordning (EF) om det europæiske national- og regionalregnskabssystem i Det Europæiske Fællesskab (95/C 133/02)

Rådet for Den Europæiske Union besluttede den 29. marts 1995 under henvisning til EØF-traktatens artikel 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Økonomiske, Finansielle og Monetære Spørgsmål, som udpegede J. Bento Gonçalves til ordfører. Sektionen vedtog sin udtalelse den 7. marts 1995.

Det Økonomiske og Sociale Udvalg vedtog på sin 324. plenarforsamling af 29. og 30. marts 1995, mødet den 29. marts 1995, enstemmigt følgende udtalelse.

1. Generelle bemærkninger

1.1. Formålet med Kommissionens forslag til Rådets forordning (EF) om det europæiske national- og regionalregnskabssystem i Det Europæiske Fællesskab (KOM(94) 593 endelig udg. - 94/0314 CNS) er 1) at skabe en referenceramme for udarbejdelse af nationalregnskaber, benævnt Det europæiske nationalregnskabssystem (ENS), der skal anvendes ved udarbejdelse af regnskaber og tabeller på sammenligneligt grundlag til brug for Den Europæiske Union, samt 2) at fastlægge et program med en fast tidsplan for indberetning til Kommissionen af regnskaber og tabeller udarbejdet i henhold til ENS.

Forordningens bestemmelser og bilag er bindende for samtlige medlemsstater.

1.2. ENS er udformet efter principperne i det nye nationalregnskabssystem (SNA), vedtaget af De Forenede Nationers Statistiske Kommission i februar 1993. Hensigten hermed er at sikre, at nationalregnskabstallene for EU-landene er pålidelige og internationalt sammenlignelige, og at tilpasse EU's statistiske systemer og modeller til OECD-landenes.

1.3. De data, der skal indhentes, udgør grundlaget for beregningen af BNI i markedspriser. Hermed sikres det, at der sker en korrekt beregning af EU's 3. og 4. indtægtskilde.

1.4. Endvidere gælder det ifølge strukturfondenes målsætninger, at afgørelsen af, om regioner er støtteberettigede under mål nr. 1 og 5b), hovedsageligt finder sted på grundlag af en sammenligning af deres BNP pr. indbygger med gennemsnittet for hele Unionen.

1.5. Det foreliggende forslag med tilhørende bilag har været drøftet på en lang række forberedende møder på EU-plan, med medlemsstaterne og på internationalt niveau.

1.6. Det foreslåede regnskabssystem gælder kun for medlemsstaternes nationalregnskaber og deres nationale statistiske kontorer og medfører ingen direkte forpligtelser for virksomhederne.

En eventuel koordinering af metoderne til indsamling af statistiske data i virksomhederne kan på sigt iværksættes i de enkelte medlemsstater via en ændret udformning af de skemaer, der for tiden anvendes ved sådanne dataindsamlinger.

1.7. Gennemførelsen af foranstaltningen henhører under Fællesskabets og medlemsstaternes fælles kompetence. Formålet er at harmonisere indsamlingsbegreber og -nomenklaturer og at fastlægge, hvilke oplysninger det er nødvendige for de vigtigste brugere :

- EU-institutionerne,

- nationale, regionale og lokale myndigheder,

- internationale organisationer,

- økonomiske beslutningstagere,

- forskningsinstitutter.

1.7.1. Medlemsstaterne har ansvaret for indsamlingen og for de anvendte metoder.

1.7.2. Formålet er at tilpasse de statistiske definitioner til den tekniske og socio-økonomiske udvikling samt indføre fælles regnskabsmæssige nomenklaturer og regler, således at der kan udarbejdes en liste over nødvendige oplysninger.

Disse oplysninger indsamles allerede i dag af medlemsstaterne, og det er derfor vigtigt at gøre indsamlings- og opstillingsmetoderne ensartede, således at konsolideringen af de pågældende data sker på grundlag af identiske og sammenlignelige begreber i alle medlemsstater.

1.8. Retsakten (forordningsforslag) gør det muligt at fastlægge referencerammen (begreber, nomenklatur og liste over nødvendige oplysninger), uden at det er nødvendigt at gå i detaljer med organisatoriske spørgsmål og metoderne for udarbejdelsen af regnskaber, idet ansvaret herfor påhviler medlemsstaterne.

1.9. Medlemsstaterne skal harmonisere deres statistiske systemer med forordningens krav, og de er kun forpligtede til at fremsende oplysninger, der er nødvendige set ud fra Den Europæiske Unions databehov.

2. Specifikke bemærkninger

2.1. ØSU konstaterer, at de enkelte medlemsstater ikke er forpligtet til at følge ENS-95 i forbindelse med interne databehov.

2.2. Bilag A til forordningsforslaget omhandler metodologien i forbindelse med fælles standarder, definitioner, nomenklaturer og regnskabsregler benævnt Det Europæiske Nationalregnskabssystem-95 (ENS-95).

2.3. Bilag B indeholder listen over tabeller, som de nationale statistiske kontorer i de enkelte medlemsstater skal fremsende til Kommissionen inden for de for hver tabel fastsatte frister.

2.4. ØSU understreger vigtigheden af det Udvalg for Det Statistiske ENS-program, der nedsættes i henhold til artikel 4.

2.5. ØSU insisterer på, at fristen for den »første indberetning«, som omhandlet i artikel 7, skal være den samme for alle medlemsstater. Eventuelle undtagelser bør begrænses til et minimum og helst helt undgås, således at indsamlingen af statistiske oplysninger i Fællesskabet snarest muligt kan ske på grundlag af sammenlignelige indberetningsmetoder og -programmer.

3. Det Økonomiske og Sociale Udvalg tilslutter sig forordningsforslaget med tilhørende bilag.

Bruxelles, den 29. marts 1995.

Carlos FERRER

Formand for

Det Økonomiske og Sociale Udvalg